b'\n_START_ARTICLE_\nFosens Blad\n_START_PARAGRAPH_\nFosens Blad ble etablert i Trondheim i 1918 og kom ut f\xc3\xb8rste gang 24. mai samme \xc3\xa5r. Avisa holdt det g\xc3\xa5ende til 6. mai 1941 da den ble stoppet av de tyske okkupantene._NEWLINE_Drivkraften bak avisa var boktrykker Edvard Chr. Ellewsen. Han ble med ett unntak Fosens Blads eneste redakt\xc3\xb8r i avisas 23 \xc3\xa5rige liv til han gikk av i 1936, 81 \xc3\xa5r gammel. Ellewsen eide ogs\xc3\xa5 Centraltrykkeriet i Trondheim hvor avisa ble trykt. Fosens Blad var i prinsippet en uavhengig avis selv om redakt\xc3\xb8r Ellewsen var venstremann. Avisa kom f\xc3\xb8rst ut 2 ganger ukentlig, fra 1920 utvidet til 3._NEWLINE_Tanken om en lokalavis for Fosen hadde versert i 25 \xc3\xa5r. Oppfatningen i distriktet var at de store byavisene mest var opptatt av ting som angikk dem. En rekke filialekspedisjoner ble opprettet for \xc3\xa5 samle inn nyheter. Dette var handelsmenn, dampskipsekspedit\xc3\xb8rer, post\xc3\xa5pnerier og lignende._NEWLINE_Adresseavisen, Dagsposten, Arbeider-Avisen og Nidaros var p\xc3\xa5 dette tidspunkt Trondheims aviser. Av disse var det Nidaros som hadde det beste fotfestet i bygdene utenfor byen. S\xc3\xa6rlig i Fosens ytre deler savnet folk en avis som i st\xc3\xb8rre grad dekket deres behov._NEWLINE_Fosens Blad ble kjent for \xc3\xa5 trykke fortellinger skrevet av folk ute fra distriktet. Det var mye slektsstoff, sagn og dikt. F\xc3\xb8ljetonger var det ogs\xc3\xa5 rikelig med. I ettertid kan man undres p\xc3\xa5 hvorfor ikke sensuren tidlig i krigen stoppet avisa da redakt\xc3\xb8r Mons L\xc3\xb8vset flere ganger h\xc3\xb8ylytt uttrykte sin forakt mot de tyske okkupantene._NEWLINE_Men \xe2\x80\x93 med nr. 49, tirsdag 6. mai 1941 var det br\xc3\xa5tt slutt, en ny f\xc3\xb8ljetong hadde nettopp begynt: \xc2\xabTre mordere kommer inn\xc2\xbb av Frank Heller._NEWLINE_Neste avisetablering for Fosen-omr\xc3\xa5det kom f\xc3\xb8rst i 1964 i Bjugn med lanseringen av Fosna-Folket.'